text: Flere unge melder sig ind i politiske ungdomsorganisationer 
  20 september 2018 kl. 07.46
  De politiske ungdomsorganisationer oplever stor interesse fra de unge. På bare 10 år er der kommet godt en tredjedel flere medlemmer.
  De unge har ofte fået på hatten for ikke at interessere sig for politik, men de politiske ungdomsorganisationer får stadig flere medlemmer, og siden 2007 er der kommet godt en tredjedel flere medlemmer på landsplan.
  Kasper Sand Kjær, formand, Dansk Ungdoms Fællesråd: "Det er ungdomsorganisationerne, som står for valgene på skolerne. På den måde kommer eleverne i kontakt med dem, og vi kan tydeligt mærke, at der kommer tilgang efter hvert skolevalg."
  - Vi har sammen med undervisningsministeriet arbejdet for at skabe bedre adgang til ungdomsuddannelserne for de politiske ungdomsorganisationer, hvor de før har haft svært ved at komme ind. Derudover er det blevet lettere at kommunikere til de unge, bl.a. gennem sociale medier, siger formand for Dansk Ungdoms Fællesråd Kasper Sand Kjær.
  Tallene taler da også for sig selv. I 2017, hvor de nyeste medlemsopgørelser er fra, var der 11.755 medlemmer af 10 ungdomsorganisationer. I 2007 var medlemstallet 8.625 - og to år før, i 2005 (der ligesom 2017 var et kommunalvalgsår), var der kun 7.982 medlemmer.
  Skolevalget trækker unge til
  Kasper Sand Kjær peger desuden på Skolevalget som en væsentlig årsag til stigningen. Skolevalget er et tre uger langt undervisningsforløb i politik, der kulminerer med et autentisk valg for elever i 8., 9. og 10. klasse. Skolevalget blev oprettet i 2015 og afholdes hvert andet år.
  - Det er ungdomsorganisationerne, som står for valgene på skolerne. På den måde kommer eleverne i kontakt med partierne, og vi kan tydeligt mærke, at der kommer tilgang efter hvert skolevalg, siger Kasper Sand Kjær. 
  Venstre Ungdom er størst
  Venstre Ungdom, VU, er dét af de 10 ungdomsorganisationer, der har flest medlemmer med 2.594 personer. Afdelingen i Kolding er landets ældste VU-forening, og her nikker de genkendende til den stigende interesse.
  - Det kan vi helt klart mærke, men vi gør også meget for at promovere os selv. Vi har blandt andet lige været ude på uddannelsesinstitutionerne til studiestart og dele flyers ud og vise, hvem vi er, siger lokalformand for VU i Kolding Ahmad Mohammadi.
  Sådan fordeler medlemmerne sig:
  Venstre Ungdom: 2.594Danmarks Socialdemokratiske Ungdom: 1.806Socialistisk Ungdomsfront: 1.361 (fusion af Rebel og Enhedslistens Ungdomsnetværk i 2001)Konservativ Ungdom: 1.305Socialistisk Folkepartis Ungdom: 1.298 Liberal Alliances Ungdom: 1.253Radikal Ungdom: 1.006Dansk Folkepartis Ungdom: 635 Alternativets Ungdom: 297Nye Borgerlige Ungdom: 200Kilde: Dansk Ungdoms Fællesråd (2017), Alternativets Ungdom og Nye Borgerlige Ungdom.
  
  